《孤琴叹》
清代·颜伯珣

残弦少新张，孤琴久难理。回舟抱汝来，弃置复似此，譬彼良友朋，愈疏道深耻。

平生所绸缪，焉能缺终始。时迕事竟违，幽情递变徙。

况罹雉罗间，赤舄羞几几。晨床蒙蛛丝，宵月啮鼯齿。

惨澹金博山，音断琅玕水。中庭买双鹤，饥鵛鸣未已。

旧欢尚零落，新知安足倚。人生慎离合，明发泪清泚。

作者简介：颜伯珣，字石珍，号相叔，曲阜人。官寿州州同。有《秪芳园遗诗》。